钦定古今图书集成/理学汇编/经籍典/第037卷 > 《书巢记》陆游
## 钦定古今图书集成/理学汇编/经籍典/第037卷 > 《书巢记》陆游

陆子既老且病，犹不置读书，名其室曰书巢。客有问
曰：“鹊巢于木，巢之远人者；燕巢于梁，巢之袭人者。凤
之巢人瑞之，枭之巢人覆之。雀不能巢，或夺燕巢，巢
之暴者也。鸠不能巢，或鹊育雏而去，则居其巢，巢之
拙者也。上古有有巢氏，是为未有宫室之巢。尧民之
病水者，上而为巢，是为避害之巢。前世大山穷谷中，
有学道之士，栖木若巢，是为隐居之巢。近时饮家者
流，或登木杪酣醉叫呼，则又为狂士之巢。今子幸有
屋以居，牖户墙垣，犹之比屋也，而谓之巢何耶？”陆子曰：“子之辞辩矣，顾未入吾室。吾室之内，或栖于椟，或
陈于前，或枕藉于床，俯仰四顾，无非书者。吾饮食起
居，疾痛呻吟，悲忧愤叹，未尝不与书”俱。宾客不至，妻
子不觊，而风雨雷雹之变，有不知也。间有意欲起，而
乱书围之，如积高枝，或至不得行，则转辄自笑曰：“此
非吾所为巢者耶？”乃引客就观之，客始不能入，既入
又不能出，乃亦大笑曰：“信乎其似巢也。”客去，陆子叹
曰：“天下之事，闻者不如见者知之为详，见者不如居
者知之为尽。吾侪未造大道之堂，奥目藩篱之外，而
妄议之可乎？”因书以自警。《嘉泰志》云：“越藏书有三家，
曰左丞陆氏，尚书石氏，进士诸葛氏。”中兴秘府始建，
尝于陆氏就传其书，而诸葛氏在绍兴初颇有献焉，
可以知其所蓄之书矣。陆氏书特全于放翁家，常宦
两川，出陜，不载一物，尽买蜀书以归，其编目日益钜，
诸葛氏以其书入四明，子孙犹能保之，而石氏当向
书亡恙时，书无一不有。又尝纂集前代古器为图记，
亦无一不具。其后颇弗克守，而从子大理正邦哲尽
以金求得之，于是为“博古堂。”博古之所有众矣，其冥
搜远取，抑终身不厌者，后复散出，而子孙提辖文思
院继会稍加访寻，间亦获焉。三家图籍，其二氏尝更
废迁，而至今最盛者惟陆氏。又荆国王文公从孙厚
之，自临川来暨阳，今为直宝文阁。平生澹泊，无他好，
独好聚金石刻，又特精鉴，故所得尤多。自三代彝鼎
款式，秦、汉以降碑篆铭碣，县崖断壁，题字纪续，收刓
补缺，整缉漶灭，皆大备于所著《复斋金石录》。家世有
右军茧纸、《建安帖》，尤所宝惜，常以自随。